Diari Oficial de la Generalitat Valenciana


Sumari del DOGV 3864, del 25-10-2000 (2000/7989)

Informació pública de les bases i convocatòria de les proves selectives per a proveir una plaça de graduat social, vacant en la plantilla de personal de l'Ajuntament de Torrevieja.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3864

Data del DOGV
:   25-10-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/7989


Data del document
:   10-07-2000

Organisme emissor
:   Ajuntament de Torrevieja

Tipus de document
:   Convocatòria

Descriptors 

:   * Torrevieja
    * concurs administratiu
    * administració local

Informació pública de les bases i convocatòria de les proves selectives per a proveir una plaça de graduat social, vacant en la plantilla de personal de l'Ajuntament de Torrevieja. [2000/X7989]
  
El senyor Pedro Hernández Mateo, alcalde-president de l'Ajuntament de Torrevieja (Alacant), fa saber:
  
Que mitjançant Decret d'aquesta Alcaldia, de data 12 d'abril de 2000, s'aprovaren les bases i la convocatòria de proves selectives per a proveir una plaça de graduat social, vacant en la plantilla de personal d'aquest ajuntament i inclosa en l'Oferta d'Ocupació Pública de l'any 1999, ' se'n transcriuen tot seguit les bases íntegres:
  
Bases i convocatòria de proves selectives per a proveir una plaça de graduat social, vacant en la plantilla de personal funcionari d'aquest ajuntament, i inclosa en l'oferta d'ocupació pública de l'any 1999.
  
1. Objecte de la convocatòria
  
1.1 L'objecte de la present convocatòria és la provisió d'una plaça de graduat social, vacant en la plantilla de personal funcionari d'aquest ajuntament i inclosa en l'Oferta d'Ocupació Pública de l'any 1999.
  
1.2 La plaça de graduat social està classificada en l'escala d'Administració Especial, subescala tècnica, classe tècnic mitjà, grup B, d'acord amb la titulació exigida per al seu ingrés.
  
Està dotada amb les retribucions bàsiques establertes per al grup B, i les complementàries que corresponguen de conformitat amb la legislació vigent i acords municipals.
  
1.3 La provisió de la plaça inclosa en aquesta convocatòria s'efectuarà mitjançant el sistema d'oposició lliure.
  
2. Condicions dels aspirants
  
2.1 Per a prendre part en aquesta oposició lliure, els aspirants hauran de reunir les condicions següents:
  
a) Ser espanyol; o nacional d'un dels altres estats membres de la Unió Europea; o d'aquells estats als quals els siga d'aplicació la lliure circulació de treballadors segons els tractats internacionals establerts per la Comunitat Europea i ratificats per Espanya; o ser cònjuge d'algun dels casos anteriors, sempre que no estiguen separats de dret, així com els seus descendents i els del seu cònjuge, sempre que no estiguen separats de dret, menors de 21 anys o majors de l'edat esmentada que visquen a costa seua.
  
b) Tenir complits 18 anys d'edat, i no excedir d'aquella en què falten menys de deu anys per a la jubilació forçosa per edat.
  
c) Estar en possessió del títol de diplomat en Relacions Laborals.
  
d) No patir malaltia o defecte físic que impedesquen l'exercici de les funcions corresponents.
  
e) No haver estat separat mitjançant expedient disciplinari del servei a l'Estat o a l'Administració Autònoma o Local, ni trobar-se inhabilitat per a l'exercici de les funcions públiques, ni incurs en causa d'incapacitat específica prevista en la legislació vigent.
  
2.2 Totes les condicions enumerades hauran de complir-se pels aspirants l'últim dia en què acabe el termini de presentació d'instàncies, excepció feta de la detallada en l'apartat e) que haurà de referir-se a la data d'acabament de les proves selectives.
  
3. Instàncies
  
3.1 Les instàncies sol·licitant prendre part en les proves selectives convocades es dirigiran a l'alcalde-president de l'Ajuntament, acompanyades del justificant d'haver ingressat en la Dipositaria Municipal la quantitat de 2.000 pessetes en concepte de drets d'examen.
  
3.2 Es presentaran dins del termini de vint dies naturals, comptador a partir de l'endemà de la publicació de l'anunci d'aquesta convocatòria en el Boletín Oficial del Estat, al Registre General d'aquest ajuntament o en la forma que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3 Els sol·licitants manifestaran en les seues instàncies que reuneixen totes i cada una de les condicions exigides en la base segona, referides a la data en què acabe el seu termini de presentació, i que es comprometen de prestar el jurament o la promesa prevista en el RD 707/1979.
  
4. Admissió d'aspirants
  
4.1 Acabat el termini de presentació d'instàncies, la Presidència de la Corporació aprovarà la llista provisional d'aspirants admesos i exclosos, que es farà pública en el Butlletí Oficial de la Província i serà exposada al tauler d'edictes de la Corporació, i es concedirà un termini de quinze dies per a reclamacions, a tenor del que disposa l'art. 71.1 de la Llei 30/1992. Les reclamacions esmentades, si n'hi hagués, seran acceptades o rebutjades en la resolució per la qual s'aprove la llista definitiva, que serà feta pública alhora, en forma indicada.
  
4.2 Allò anterior s'entén sense perjudici del que disposa l'article 71 de la Llei 30/1992, quant a subsanació de defectws.
  
5. Tribunal qualificador
  
5.1 El tribunal qualificador estarà constituït de la forma següent:
  
President: l'alcalde-president, o membre de la Corporació que delegue.
  
Vocals: un representant del Consell de la Comunitat Autònoma Valenciana. Un representant del Professorat Oficial. Un funcionari de carrera designat per la Corporació. El cap del respectiu servei o, altrament, un tècnic designat pel president de la Corporació. Un membre de la Junta de Personal Funcionari d'aquest ajuntament.
  
Secretari: el de la Corporació o funcionari que delegue.
  
5.2 La designació dels membres del tribunal, titulars i suplents, es farà pública en el Butlletí Oficial de la Província i al tauler d'anuncis de la Corporació.
  
5.3 El tribunal no podrà constituir-se ni actuar sense l'assistència de més de la meitat dels seus membres, titulars o suplents.
  
5.4 Els membres del tribunal hauran d'abstenir-se de formar-ne part, quan hi concórreguen les circumstàncies previstes en l'article 28 de la Llei 30/1992.
  
5.5 Els aspirants podran recusar els membres del tribunal en els termes establerts en l'article 29 del mateix text legal.
  
5.6 El tribunal no podrà aprovar ni declarar que ha superat les proves selectives un nombre d'opositors superior al de la plaça convocada.
  
5.7 El tribunal podrà disposar la incorporació als seus treballs d'assessors especialistes per a la realització de les proves, en els temes previstos en el RD 364/1995, de 10 de març.
  
5.8 El tribunal es classifica en la categoria segona als efectes establerts en la Resolució de 22 de març de 1993, i de percepció de les assistències que corresponguen als seus membres.
  
5.9 Les tres cinquenes parts dels membres del tribunal, tindran coneixement escrit i oral de valencià, segons disposa l'article únic de l'Ordre de 17 de juliol de 1989, de la Conselleria d'Administració Pública de la Generalitat Valenciana.
  
5.10 El tribunal podrà disposar la incorporació a la present convocatòria d'assessors especialistes que asseguren la possibilitat de realitzar totes les proves en valencià, segons disposa l'ordre anteriorment referida.
  
5.11 La totalitat dels membres del tribunal hauran de posseir un nivell de titulació igual o superior a l'exigit per a l'ingrés en el cos o escala de què es tracte, segons disposa el RD 364/1995, de 10 de març.
  
6. Desenvolupament i publicitat de les proves
  
6.1 Les bases, una vegada aprovades per Decret d'Alcaldia, es publicaran íntegres en el Butlletí Oficial de la Província i en el Diari Oficial de la Generalitat Valenciana, i l'anunci extractat de la convocatòria es publicarà en el Boletín Oficial del Estat.
  
6.2 Tots els anuncis de tràmits posteriors es publicaran també en el Butlletí Oficial de la Província, segons es concreta en els distints epígrafs d'aquestes bases i llevat del que disposa l'apartat 6.5 següent.
  
L'anunci de la convocatòria, les bases i tots els altres anuncis relatius al desenvolupament d'aquestes proves es publicaran també al tauler d'anuncis de l'Ajuntament, com a informació complementària de l'anterior, per bé que els terminis es computaran a partir de la respectiva inserció en els butlletins oficials.
  
6.3 Els exercicis de les proves no podran començar fins que transcórrgeuen dos mesos des de la data en què aparega publicat l'anunci de la convocatòria en el Boletín Oficial del Estat.
  
6.4 Vist l'anterior, l'inici del primer exercici s'anunciarà en el Butlletí Oficial de la Província, amb quinze dies d'antelació, com a mínim, i s'hi expressarà el dia, l'hora i el lloc en què haurà de realitzar-se.
  
6.5 L'inici dels altres exercicis s'anunciarà només al tauler d'anuncis de l'Ajuntament i local on s'haja realitzat la prova precedent, haurà de transcórrer entre la realització d'un i altre un termini mínim de setanta-dues hores, i l'anunci d'inici es farà públic amb una antelació mínima de vint-i-quatre hores.
  
6.6 Els opositors seran convocats per a cada exercici en crida única, tret de casos de força major, degudament justificats i apreciats lliurement pel tribunal.
  
6.7 L'ordre d'actuació dels opositors, en aquells exercicis que no permeten l'actuació simultània de tots ells, s'iniciarà alfabèticament pel primer de la lletra que resulte determinada en el sorteig que tinga lloc a aquests efectes.
  
7. Sistema de selecció
  
La selecció dels aspirants es realitzarà mitjançant oposició lliure, amb tres exercicis de caràcter obligatori i eliminatori.
  
7.1 Primer exercici: consistirà a desenvolupar per escrit, durant un període màxim de dues hores, dos temes extrets a l'atzar, immediatament abans de realitzar-se l'exercici, entre els compresos en el programa annex I d'aquesta convocatòria. Es valoraran els coneixements sobre els temes exposats.
  
7.2 Segon exercici: consistirà a exposar oralment, durant un temps màxim de cinquanta minuts, cinc temes extrets a l'atzar, immediatament abans de realitzar-se l'exercici, entre els compresos en el programa annex II d'aquesta convocatòria.
  
7.3 Tercer exercici: es desenvoluparà per escrit, durant un període màxim de tres hores i consistirà a redactar informes sobre dos supòsits pràctics, elegits a l'atzar pel tribunal, immediatament abans de l'inici de l'exercici, i compresos entre les matèries exposades en els temes de l'annex II.
  
Durant el desenvolupament d'aquesta prova, els aspirants podran en tot moment, fer ús dels textos legals, col·leccions de jurisprudència i llibres de consulta dels quals hi vagen proveïts.
  
En aquest exercici es valorarà la sistemàtica en el plantejament i formulació de conclusions i el coneixement i l'adequada explicació de la normativa vigent.
  
8. Qualificació
  
8.1 Els tres exercicis de què consta aquesta oposició són obligatoris i eliminatoris. El resultat i la qualificació de cadascun, es farà públic al local en què tinguen lloc les proves i al tauler d'anuncis de l'Ajuntament, al mateix temps que s'anuncie el lloc, dia i hora de realització de l'exercici següent.
  
8.2 Els exercicis seran qualificats de zero a deu punts, i seran eliminats els opositors que no assolisquen un mínim de cinc punts, en cadascun.
  
8.3 El nombre de punts que podran ser atorgats per cada membre del tribunal en cada exercici serà de zero a deu punts.
  
8.4 Les qualificacions es determinaran tot sumant els punts atorgats pels distints membres del tribunal i dividint el total pel nombre d'assistents d'aquell.
  
8.5 La qualificació final estarà determinada per la suma dels punts obtinguts en cadascun dels exercicis.
  
8.6 El tribunal farà pública la relació d'aprovats que hagen obtingut la major qualificació final, i aquests no podran ultrapassar el nombre de places convocades.
  
9. Relació d'aprovats, presentació de documents i nomenament
  
9.1 Acabada la qualificació dels aspirants, el tribunal publicarà la llista amb l'únic aprovat i elevarà la citada relació a l'autoritat competent per a fer el nomenament.
  
9.2 L'opositor aprovat presentarà al Registre General de l'Ajuntament, dins del termini de vint dies naturals, a partir de la publicació de la llista d'aprovats, els documents acreditatius de les condicions que per a prendre part en l'oposició s'exigeixen en la base segona, a saber:
  
a) Certificació de naixement, que podrà suplir amb la fotocòpia del seu document nacional d'identitat (aquest últim haurà de presentar-se acompanyat de l'original per a la seua compulsa).
  
b) Còpia autenticada o fotocòpia (que haurà de presentar-se acompanyada d'original per a la seua compulsa) del títol que tinga, entre els exigits en l'apartat 2.1.c), o justificant d'haver abonat els drets per a la seua expedició. Si aquests documents estigueren expedits després de la data en què va expirar el termini de presentació d'instàncies, hauran de justificar el moment en què conclogueren els seus estudis.
  
c) Certificat mèdic expedit pel Servei Territorial de Sanitat d'Alacant, acreditatiu de no patir malaltia o defecte físic que impossibilite el normal exercici de la funció.
  
d) Declaració de no haver estat separat, per expedient disciplinari, del servei a l'Estat o a l'Administració Autònoma o Local, ni trobar-se inhabilitat per a l'exercici de funcions públiques, i declaració de conducta, segons la Llei 68/1980, d'1 de desembre, tot això amb referència a la data d'acabament dels exàmens.
  
e) Declaració jurada de no trobar-se incurs en causa d'incapacitat específica prevista en la legislació vigent i que en faria nul el nomenament segons estableix el RD Legislatiu 781/1986, de 18 d'abril.
  
El qui tinga la condició de funcionari públic estarà exempt de justificar documentalment les condicions i els requisits ja demostrats per a obtenir el seu anterior nomenament, i hauran de presentar certificació del Ministeri, Comunitat Autònoma, Corporació Local i Organisme Públic de què depenga, tot acreditant-ne la condició i totes les circumstàncies que consten al seu expedient personal.
  
El qui dins del termini indicat i tret de causa de força major, no presentara la documentació, o de l'examen d'aquesta es deduïra que manca d'algun dels requisits assenyalats en la base segona, no podrà ser nomenat, i en quedaran anul·lades totes les actuacions, sense perjudici de les responsabilitats en què pogueren haver incorregut per falsedat en la instància.
  
Una vegada complimentat per l'aspirant proposat allò establert anteriorment, l'òrgan municipal competent procedirà a efectuar el nomenament corresponent.
  
10. Incidències i remissió
  
10.1 El tribunal queda facultat per a resoldre els dubtes que s'hi presenten i prendre els acords necessaris per al bon ordre de l'oposició en tot allò no previst en aquestes bases.
  
10.2 La convocatòria, les seues bases i tots els actes administratius que es deriven d'aquesta i de l'actuació del tribunal, podran ser impugnats pels interessats, en els casos i en la forma establerta en la Llei 30/1992.
  
11. Legislació aplicable
  
11.1 En tot allò no previst en las presentes bases s'atendrà al que disposa la Llei 7/1985, de 2 d'abril; Llei 30/1984, de 2 d'agost; Llei 30/1992, de 26 de novembre; Reial Decret Legislatiu 781/1986, de 18 d'abril; Reial Decret 364/1995, de 10 de març; Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana i d'altres disposicions complementàries vigents.
  
ANNEX I
  
Tema 1. La Constitució espanyola de 1978. Principis generals.
  
Tema 2. Organització territorial de l'Estat. Els estatuts d'autonomia, el seu significat.
  
Tema 3. Sotmetiment de l'administració a la Llei i al Dret. Fonts del Dret Públic. La Llei: classes. El Reglament: classes. Altres fonts del Dret Administratiu.
  
Tema 4. L'administrat. Col·laboració i participació dels ciutadans en les funcions administratives. El principi d'audiència a l'interessat. L'acte administratiu. Concepte. Elements.
  
Tema 5. Els recursos administratius. Classes. Recurs administratiu previ. Recurs contenciós administratiu. Reclamació economicoadministrativa.
  
Tema 6. Principis generals i classes de contractes administratius. La selecció del contractista. Drets i deures del contractista i de l'administració.
  
Tema 7. Règim local espanyol. Principis constitucionals. La província. El municipi.
  
Tema 8. Organització municipal. Competències.
  
Tema 9. Drets i deures dels funcionaris públics locals. Incompatibilitats. Règim disciplinari.
  
Tema 10. El servei públic en l'esfera local. Les formes de gestió dels serveis públics. Consideració especial de la concessió.
  
Tema 11. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 12. Legislació sobre règim del sòl o ordenació urbana: els principis inspiradors. Competència urbanística municipal.
  
ANNEX II
  
Tema 1. El contracte de treball. Aparició històrica del contracte de treball. Funcions del contracte de treball. Pressuposts substantius del contracte de treball. Anàlisi del tipus legal: la dependència i l'alienitat. Problemes de qualificació jurídica. Contractes afins al contracte de treball. El contracte de societat, el soci industrial. El contracte d'execució d'obra. El contracte d'arrendament de serveis. Relacions laborals excloses. Els treballs realitzats per compte propi -els intermediaris mercantils amb assumpció de risc, els transportistes. Les prestacions personals obligatòries. Els treballs amistosos, benèvols o de bon veïnat. Els treballs familiars. Els consellers en les empreses societàries. Funcionaris públics i assimilats.
  
Tema 2. La capacitat per a contractar i la llibertat de contractació empresarial. La capacitat per a contractar com a empresari. La capacitat per a contractar com a treballador. Limitacions. Edat. Nacionalitat. El treball d'estrangers a Espanya. La capacitat per a treballar. Limitacions. Edat. Titulació. La llibertat de contractació empresarial. La llibertat per a contractar i les seues limitacions. La llibertat d'elecció i les seues limitacions.
  
Tema 3. Problemes d'identificació de l'empresari i d'imputació de responsabilitats empresarials. L'empresa. El centre de treball i la unitat productiva autònoma. Els grups de societats i la determinació de la responsabilitat empresarial. La cessió temporal de mà d'obra. La circulació de treballadors entre societats d'un mateix grup. Contracta i subcontracta d'obres i serveis. Les empreses de treball temporal. La transmissió d'empresa. L'objecte de la transmissió. Els procediments de la transmissió. L'abast de la subrogació empresarial. La responsabilitat de l'empresari cedent i del nou empresari.
  
Tema 4. L'ingrés en l'empresa. La contractació temporal. La formalització del contracte de treball. Forma. Documentació i prova. El període de prova. La ineficàcia contractual. Contractes per temps indefinit i contractes de durada determinada. Supòsits legals de contractació temporal. La contractació temporal estructural (la contractació per a la realització d'obra o servei determinat, la contractació de treballadors eventuals per circumstàncies de producció, la contractació de treballadors interins, disposicions comunes als contractes temporals estructurals). La contractació temporal per facilitar l'ocupació de determinats treballadors. Contracte foment de la contractació indefinida.
  
Tema 5. Modalitats del contracte de treball i relacions laborals amb regulació específica. El contracte de treball a temps parcial. El contracte de relleu i la jubilació parcial. El contracte de treball per a la formació. El contracte de treball en pràctiques. El contracte de treball a domicili. El treball en comú, el contracte de grup i l'auxiliar associat.
  
Tema 6. La determinació de la prestació de treball. Drets i deures de la relació laboral. Prescripció i caducitat dels drets laborals. La fixació de condicions de treball. Fonts de reglamentació del contingut contractual. La classificació professional. El lloc de treball. El rendiment del treballador. El deure de bona fe contractual. Fonament. Manifestacions legals (prohibicions de competència, altres manifestacions). El deure d'obediència. Abast i límits. El "ius resistentiae". El poder disciplinari. Faltes i sancions. Els invents del treballador: classes i règim jurídic.
  
Tema 7. La determinació de la prestació de treball. El temps de treball. La jornada de treball. Normativa aplicable. Conceptes i principis bàsics. Jornades especials. Jornades ampliades. Jornades limitades. Reduccions de jornada. Les hores extraordinàries. Hores extraordinàries voluntàries. Hores extraordinàries obligatòries. Les hores recuperables. L'horari de treball. El treball nocturn. El descans setmanal i els dies festius. Concepte, còmput i obligatorietat. Retribució. Les festes laborals. Les vacances anuals. Règim jurídic.
  
Tema 8. La determinació de la prestació de treball. El salari. Anàlisi jurídica del salari. Concepte. Caràcters. Fonts reguladores. Modalitats del salari. Salari en diner. Salari en espècie. Sistemes salarials. Salari per unitat de temps i per unitat d'obra. Salari per tasca realitzada. Salari a comissió. Participació en beneficis. L'estructura salarial. Salari base. Complements salarials. Salari global. Les percepcions extrasalarials. La fixació del salari. El salari mínim interprofessional. Els salaris mínims professionals (la política de rendes, l'absorció i compensació salarial). El pagament del salari. Lloc. Temps. Forma. La protecció del salari. El salari com a crèdit privilegiat. La inembargabilitat salarial. El Fons de Garantia Salarial.
  
Tema 9. La modificació de les condicions de treball. Els possibles procediments de modificació. La modificació per mutu acord. La modificació unilateral per decisió de l'empresari. La mobilitat funcional. La mobilitat geogràfica. La modificació de les condicions de treball. La modificació a iniciativa del treballador. Els ascensos. Els trasllats per reagrupament familiar. La mobilitat per raons objectives.
  
Tema 10. Deures laborals de l'empresari. La protecció de la capacitat professional del treballador. El deure d'ocupació efectiva. El deure d'ocupació adequada. El deure de capacitació. El deure de certificació. La protecció assistencial. Els economats laborals. Els menjadors laborals. Els habitatges. La protecció personal del treballador. El deure de respecte a la dignitat del treballador. El principi d'igualtat de tracte. Deure de seguretat i higiene en el treball (la seguretat i higiene en el treball en la Constitució, l'actuació de l'Estat, l'actuació de l'empresari, l'actuació dels treballadors). La responsabilitat empresarial per actes del treballador.
  
Tema 11. La suspensió del contracte. Configuració general. Conceptes i naturalesa. Supòsits de suspensió. Suspensió per mutu acord. Suspensió per causes vàlidament consignades en el contracte. Suspensió per maternitat. Suspensió per incapacitat temporal. Suspensió per compliment del servei militar. Suspensió per privació de llibertat. Suspensió per sanció disciplinaria. Suspensió per força major o per causes econòmiques. Suspensió per exercici del dret de vaga. Suspensió per tancament legal de l'empresa. Suspensió per exercici de càrrec públic representatiu.
  
Tema 12. La suspensió del contracte. L'excedència: configuració general i tipologia. Supòsits d'excedència. L'excedència forçosa. L'excedència per funcions sindicals. L'excedència per a cura de fills. L'excedència voluntària.
  
Tema 13. L'extinció del contracte de treball. L'extinció per voluntat del treballador. Sense causa justificada. Amb causa justificada. La voluntat de l'empresari. L'acomiadament disciplinari (causes, procediment, efectes). L'extinció per causes objectives (causes, procediment, efectes). La reestructuració de plantilles. L'extinció per força major. La mort, gran invalidesa i invalidesa permanent total o absoluta del treballador. La jubilació del treballador. La desaparició de l'empresari per mort, jubilació, incapacitat o extinció de la persona jurídica.
  
Tema 14. Concepte de Seguretat Social. El sistema espanyol de Seguretat Social: antecedents i regulació actual. Evolució històrica dels mecanismes de cobertura. Concepte de Seguretat Social. El sistema espanyol de Seguretat Social: la seua evolució històrica. La Seguretat Social en la Constitució de 1978. El model constitucional de Seguretat Social. La distribució de competències Estat-CC.AA. en matèria de Seguretat Social. Regulació actual: el text refós de la Llei General de la Seguretat Social, RD Legislatiu 1/1994, de 20 de juny. La internacionalització de la Seguretat Social. Principis de la Seguretat Social internacional.
  
Tema 15. L'estructura del sistema espanyol de Seguretat Social. Camp d'aplicació. Els nivells de protecció: nivell contributiu i nivell assistencial o no contributiu. El nivell contributiu. Camp d'aplicació, criteris delimitadors. Règim General i règims generals. Els sistemes especials. El nivell no contributiu: àmbit subjectiu, criteris delimitadors.
  
Tema 16. L'acció protectora del sistema espanyol de Seguretat Social. Nocions bàsics. L'extensió de la protecció i les contingències protegides. Quadre general de l'acció protectora: nivell contributiu, nivell assistencial. Regles generals sobre prestacions: caràcters de les prestacions. Prescripció, caducitat i reintegrament de prestacions indegudes. Pagament de prestacions a hereus del beneficiari. Requisits per a causar dret a les prestacions. Referència al nivell contributiu i al no contributiu. La Seguretat Social complementària.
  
Tema 17. L'especialitat dels riscos professionals. L'accident de treball: concepte. Elements del concepte. Supòsits legals. Inclusions i exclusions. Obligacions empresarials. La malaltia professional: concepte. Elements del concepte. Supòsits. El quadre de malalties professionals. Obligacions empresarials.
  
Tema 18. Gestió i finançament del sistema espanyol de Seguretat Social. Principis bàsics de la gestió de la Seguretat Social. La relació entre l'Administració Central (i/o Autonòmica) i l'administració institucional de la Seguretat Social. Facultats estatals. Estructura orgànica i competències. Les entitats gestores. La reforma del Reial Decret Llei 36/1978, de 16 de novembre, sobre gestió institucional de la Seguretat Social, Salut i Ocupació. Entitats gestores dispensadores de prestacions (INSS, INSALUD, INSERSO, INEM). Entitat gestora de caràcter bàsicament financer, la Tresoreria General de la Seguretat Social (TGSS). Altres entitats gestores: Mutualitat de funcionaris. La col·laboració en la gestió. Caracterització general. Col·laboració en la gestió de la Mútues d'Accidents de Treball i Malalties Professionals. Col·laboració de les empreses en la gestió de la Seguretat Social (col·laboració obligatòria, obligacions empresarials, drets empresarials, col·laboració voluntària). Altres formes de col·laboració. La gestió de la seguretat complementària. Models de finançament. Finançament per quotes (el principi de capitalització). Finançament per impostos (el principi de repartiment). Altres fórmules de finançament. L'efecte redistribuïdor de la renda per part de la Seguretat Social. Règim financer de la Seguretat Social espanyola.
  
Tema 19. Subjectes protegits en el règim general. La constitució de la relació jurídica de Seguretat Social. Conceptes bàsics. Camp d'aplicació. Inclusions: supèrflues i constitutives. Exclusions (per raó de treball, per raó de parentiu). La constitució de la relació jurídica de Seguretat Social. Generalitats. La inscripció d'empreses. El Llibre de Matrícula. L'afiliació de treballadors. Altes i baixes de treballadors. Caràcters i terminis. Classes d'alta: alta real, alta presumpta i alta simulada.
  
Tema 20. La cotització al règim general de la Seguretat Social. L'obligació de cotitzar: concepte, caràcters, subjectes obligats i responsables. La seua dinàmica. La determinació de la quota. Bases de cotització i tipus. La cotització per contingències comunes. La cotització per contingències professionals. Altres cotitzacions: desocupació, Fons de Garantia Salarial i formació professional. Supòsits especials de cotització (cotització durant la situació d'incapacitat temporal i situació de maternitat, cotització per pluriocupació, cotització en els contractes a temps parcial, cotització addicional per hores extraordinàries, cotització en la situació d'alta sense retribució, cotització en situació de desocupació, cotització en jornada reduïda per guarda legal, cotització per salaris percebuts amb caràcter retroactiu per gratificacions que no puguen ser objecte de quantificació anticipada). Bonificacions i deduccions de quotes de la Seguretat Social.
  
Tema 21. La recaptació de quotes en el règim general de la Seguretat Social. Generalitats. Recaptació en termini. Temps. Forma. Ajornament i fraccionament en el pagament. Recaptació extemporània. Certificació de descobert. Requeriment de pagament de quotes i acta de liquidació. El recàrrec per mora. La seua condonació. El procediment de constrenyiment. Les unitats de Recaptació Executiva.
  
Tema 22. La situació jurídica de responsabilitat. Classes de responsabilitats. Responsabilitats dels distints subjectes i entitats. Responsabilitat dels subjectes protegits. Responsabilitat de les entitats gestores. Responsabilitat empresarial (derivada d'il·licitud penal i civil, derivada d'il·licitud administrativa, derivada de l'incompliment de les obligacions adquirides amb el sistema de Seguretat Social). Contingut de la responsabilitat en matèria de Seguretat Social. Responsabilitat prestacional normal. Responsabilitat prestacional especial (regla general, supòsits concrets). Responsabilitats empresarials derivades o traslatives. Tipus: solidària i subsidiària. Supòsits (contracta i subcontracta d'obres i serveis, canvi de titularitat de l'empresa, cessió de mà d'obra. Automaticitat de les prestacions i garanties front a la insolvència de l'empresari. El procediment sancionador.
  
Tema 23. La protecció per desocupació. Desocupació. Concepte i problemàtica general. Requisits del fet causant (en el nivell contributiu, en el nivell assistencial). Contingut de l'acció protectora (quadre general, prestació del nivell contributiu, subsidi assistencial de prolongació, subsidi contributiu, altres subsidis assistencials). Dinàmica i gestió.
  
Tema 24. Prestacions familiars. Prestacions familiars per fill a càrrec. Requisits del fet causant referits als fills a càrrec i referits als beneficiaris. Contingut de les prestacions (prestació econòmica directa, prestació econòmica indirecta). Dinàmica i gestió.
  
Tema 25. Viduïtat. Orfandat. Altres prestacions per mort i supervivència. Mort i supervivència. Concepte i problemàtica general. Requisits del fet causant (referits al subjecte causant, referits als beneficiaris). Contingut de les prestacions (auxili per defunció, pensió de viduïtat, pensió per orfandat, prestacions a favor de familiars, indemnització especial a preu fet, regla per als casos de pluriocupació). Dinàmica i gestió de les prestacions per mort i supervivència (regla sobre compatibilitat de prestacions, revalorització, naixement, imprescriptibilitat, durada i extensió, gestió).
  
Tema 26. La desocupació. Concepte i problemàtica general. Requisits del fet causant. En el nivell contributiu. En el nivell assistencial. Contingut de l'acció protectora. Quadre general. Prestació del nivell contributiu. Subsidi assistencial de prolongació. Subsidi contributiu. Altres subsidis assistencials. Dinàmica i gestió.
  
Tema 27. Els règims especials de funcionaris públics. El règim comú dels drets passius dels funcionaris públics. La protecció mutualista dels funcionaris públics.
  
Tema 28. Assistència sanitària. L'alteració de la salut com a contingència protegida: significat. Determinació del fet causant (subjectes protegits, requisits formals). Prestacions (mèdiques, farmacèutiques, preventives de recuperació i rehabilitació, altres prestacions). Dinàmica de la prestació (naixement del dret, durada del dret i extinció del dret). Altres qüestions relacionades amb l'assistència sanitària (l'obligació de seguir el tractament mèdic i de sotmetre's a les prescripcions facultatives, la utilització excepcional dels serveis sanitaris aliens a la Seguretat Social).
  
Tema 29. Incapacitat temporal i maternitat. Incapacitat temporal. Concepte i problemàtica general. Requisits del fet causant. Contingut de la prestació d'incapacitat temporal. Dinàmica i gestió de la prestació per incapacitat temporal (naixement de la prestació, durada, extinció, pèrdua i suspensió, gestió de la prestació). La maternitat. Concepte i la seua diferenciació amb la incapacitat temporal. Requisits del fet causant. Contingut de la prestació per maternitat. Dinàmica i gestió de la prestació per maternitat (naixement i durada de la prestació, extinció, pèrdua i suspensió, gestió de la prestació per maternitat).
  
Tema 30. Invalidesa permanent. Concepte i problemàtica general. Graus d'invalidesa permanent (IP). Requisits del fet causant (afiliació/alta, període de carència, altres requisits). Contingut de les prestacions per invalidesa permanent (base reguladora de les pensions d'invalidesa permanent, quantia de les pensions d'invalidesa permanent, recàrrec de prestacions). Prestacions recuperadores. Lesions permanents no invalidants. Dinàmica i gestió de les prestacions per invalidesa permanent (la declaració i qualificació de la situació d'invalidesa permanent, la revisió de la invalidesa, normes especials sobre invalidesa derivada de malaltia professional, regles sobre prescripció, compatibilitat i revalorització, gestió).
  
Tema 31. Jubilació. Concepte i problemàtica general. Requisits del fet causant (cessament en el treball i compliment de l'edat, període de carència, situació d'alta). Contingut de la prestació (la base reguladora, quantia de la pensió). Disposicions transitòries de la Llei 1/1994, de 20 de juny. Dinàmica i gestió de la pensió de jubilació (imprescriptibilitat, incompatibilitat en el treball, compatibilitat de pensions, revalorització de pensions, concurrència de pensions, gestió).
  
Tema 32. La salut laboral. Treball i salut. La salut laboral. Definir el concepte de salut laboral. Explicar l'evolució històrica de la salut laboral. Enunciar els objectius de la salut laboral. Identificar les estratègies i activitats en salut laboral. Diferenciar els àmbits de la pràctica de la salut laboral. Treball i salut. Descriure la relació entre treball i salut. Identificar els efectes positius i negatius del treball. Descriure l'impacte de les condicions de treball sobre la salut. Definir condició de treball i risc laboral. Explicar la classificació dels riscos laborals.
  
Tema 33. La Llei de Prevenció de Riscos Laborals. Accidents de treball. Llei de Prevenció de Riscos Laborals. Analitzar els objectius inclosos en la llei. Explicar les definicions contingudes en la llei. Enunciar els continguts bàsics de la llei. Descriure l'estructura organitzativa de la prevenció establerta en la llei. Identificar les principals limitacions en la seua implantació. Accidents de treball. Definir el concepte jurídic d'accident de treball. Descriure l'evolució temporal i distribució per sectors dels accidents de treball. Explicar el seu impacte social i econòmic. Diferenciar les distintes modalitats d'accidents de treball. Exposar les limitacions del concepte jurídic d'accident de treball. Descriure els elements de l'estudi dels accidents de treball.
  
Tema 34. Incapacitat laboral. Organització de la salut laboral en l'empresa. Les administracions en salut laboral. Incapacitat laboral. Definir el concepte d'incapacitat laboral. Enumerar els diferents tipus d'incapacitat. Explicar el marc legal de la incapacitat. Avaluar l'impacte econòmic de la incapacitat laboral. Descriure la funció dels equips de valoració de les incapacitats dels equips de valoració i orientació. Organització de la salut laboral en l'empresa. Descriure les funcions dels serveis de prevenció. Explicar els diferents tipus de serveis de prevenció. Conèixer la composició dels serveis de prevenció de riscos laborals. Enumerar les funcions dels delegats de prevenció. Enumerar les característiques, composició i funcions del Comitè de Seguretat i Salut Laboral. Definir el concepte de mútues d'accidents de treball i malaltia professional. Enumerar les activitats de les mútues d'accidents de treball i malaltia professional. Les administracions en salut laboral. Enumerar les principals institucions de salut laboral en l'administració. Descriure les funcions de l'Institut Nacional de Seguretat i Higiene en el Treball. Explicar les activitats dels Centres de Seguretat i Condicions de Salut en el Treball. Descriure les funcions de la Inspecció de Treball. Explicar el paper de l'administració sanitària en el marc de la Llei de Prevenció de Riscos.
  
Tema 35. Prevenció de riscos laborals. Vigilància i sistemes d'informació. Definir els conceptes de vigilància i sistemes d'informació. Definir els objectius de la vigilància. Descriure els elements d'un sistema d'informació. Identificar les fonts de dades generals d'interès en salut laboral. Enumerar les principals fonts de dades en salut laboral. Explicar els criteris d'avaluació d'un sistema d'informació. Vigilància i avaluació de riscos laborals. Explicar els objectius de la vigilància de riscos. Definir el concepte d'avaluació de riscos. Descriure els mètodes d'anàlisi de detecció de riscos laborals. Explicar el paper de l'avaluació de riscos en la prevenció de riscos laborals. Vigilància de les malalties relacionades amb el treball. Explicar els objectius de la vigilància de les malalties relacionades amb el treball. Definir els objectius de la notificació dels accidents de treball i malalties professionals. Descriure el circuit de notificació d'accidents de treball i malalties professionals. Explicar el sistema de vigilància de malalties sentinella. Identificar les limitacions dels sistemes de vigilància.
  
Tema 36. Prevenció de riscos laborals. Planificació i gestió de la prevenció. Descriure els objectius de la prevenció. Reconèixer els principis bàsics de la prevenció de riscos laborals. Explicar les obligacions i responsabilitats empresarials en matèria de prevenció. Descriure les modalitats de gestió dels serveis de prevenció. Exposar els criteris d'acreditació dels serveis de prevenció. Enumerar els elements bàsics del pla de prevenció. Definir els objectius i les prioritats de la gestió de la prevenció. Promoció de la salut al lloc de treball. Explicar els fonaments de la promoció de la salut al lloc de treball. Justificar la introducció de programes de promoció en el medi laboral. Descriure les característiques de la promoció de salut al lloc de treball. Definir educació sanitària i formació dels treballadors. Enumerar els principals tipus d'intervenció.
  
Tema 37. Dret sindical. Els subjectes col·lectius. El sindicat. Formació històrica. Sindicalisme i moviment obrer. Sindicalisme internacional. Funcions del sindicat. Activitat econòmica i política. Activitat assistencial. El sindicat, concepte i caràcters. Tipologia sindical. Ideologia. Organització. Les associacions d'empresaris.
  
Tema 38. La llibertat sindical a Espanya. La normativa vigent. L'àmbit subjectiu. Consideracions generals. Els treballadores per compte d'altri. Els treballadors autònoms. Els aturats, incapacitats i jubilats. Els treballadors al servei d'establiments militars. Els treballadors estrangers. Els treballadors menors d'edat. Els estudiants i mestresses de casa. L'associacionisme empresarial. La llibertat sindical dels funcionaris públics (Forces Armades. Jutges, magistrats i fiscals. Policia. Funcionaris públics. La situació de passivitat dels funcionaris públics). L'àmbit objectiu. L'activitat política del sindicat.
  
Tema 39. La llibertat sindical a Espanya. La llibertat sindical individual. La llibertat de constitució. La llibertat d'afiliació. Les clàusules estatutàries d'admissió de membres. Les actuacions empresarials antisindicals. Les clàusules de seguretat sindical en l'ordenament espanyol. Les clàusules de garantia de la presència sindical en l'empresa (clàusules de descompte empresarial de quotes sindicals, clàusules de seccions sindicals d'empresa, remissió). Les clàusules de seguretat sindical que afecten la vida de la relació de treball (les clàusules que condicionen l'adquisició o el manteniment de l'ocupació a la dada de l'afiliació sindical -les clàusules de finançament, la quota empresarial per despeses de conveni, el cànon per negociació col·lectiva, les clàusules d'avantatges reservats). La llibertat sindical negativa. La llibertat d'acció. El dret de reunió dels sindicats. Recaptació de quotes sindicals. Distribució d'informació sindical. Recepció de la informació remesa pel sindicat. El dret a constituir seccions sindicals.
  
Tema 40. La negociació col·lectiva. Convenis col·lectius. L'eficàcia jurídica. Les parts contractants. Els àmbits de negociació. El procediment de negociació. El contingut. El deure de pau. La durada del conveni i la seua revisió. L'adhesió i extensió dels convenis.
  
Tema 41. La negociació col·lectiva. Convenis col·lectius. Els convenis col·lectius extraestatutaris. La seua fonamentació jurídica. Els supòsits de la negociació col·lectiva extraestatutària. La normativa aplicable. L'eficàcia jurídica. L'eficàcia personal. Règim jurídic (el deure de negociar i el dret de vaga, el procediment de negociació, el control de legalitat -la publicitat, la impugnació judicial. La responsabilitat empresarial per incompliment. L'adhesió i extensió). Els acords d'empresa.
  
Tema 42. L'acció institucional. Problemàtica general. L'acció institucional en el Dret espanyol. La participació en òrgans de l'Administració Pública - el Consell Econòmic i Social i els consells de caràcter autonòmic, altres formes de participació institucional. La concertació social. Les experiències històriques de concertació social. La naturalesa jurídica de la concertació social. Naturalesa de les comissions previstes en els pactes socials.
  
Tema 43. El conflicte col·lectiu. La conflictivitat social. El conflicte de treball. Classes de conflicte col·lectiu. Les mesures de conflicte. Procediments de composició del conflicte. Generalitats i situació espanyola (la normativa vigente; la subsistència del procediment administratiu per a la solució dels conflictes col·lectius del RDL.R.T.), regles bàsiques, legitimació, procediment. Altres vies de solució. La seua transcendència judicial -normativa aplicable, legitimació, procediment.
  
Tema 44. La vaga: concepte. Classes de vagues. El dret de vaga. L'Estat davant la vaga. Models normatius. La regulació del dret de vaga. La regulació de la vaga en el Dret espanyol. Normativa aplicable. La titularitat del dret de vaga. Les classes de vaga (vagues il·legals, vagues abusives, vagues presumptament legals). Límits del dret de vaga, el manteniment dels serveis essencials per a la comunitat. El procediment d'actuació vaguística (la declaració de la vaga, la constitució del Comitè de Vaga, el desenvolupament de la vaga, -els piquets de vaga, l'esquirolagte, el manteniment dels serveis necessaris per a la seguretat de les persones i de les coses-, acabament de la vaga. Els efectes de la vaga (sobre els treballadors no-vaguistes, sobre els treballadors vaguistes. Els efectes de la vaga legal, els efectes de la vaga il·legal.
  
Tema 45. El tancament patronal. Problemàtica general. El tancament patronal en el Dret espanyol. Fonament constitucional. Regulació legal (les causes, el procediment, l'acabament del tancament patronal, els efectes).
  
Tema 46. Els drets col·lectius dels funcionaris públics. El dret de representació col·lectiva. Normativa vigent. La representació sindical. La representació unitària. El dret de reunió. El dret de participació institucional. El dret de participació en la determinació de les condicions de treball. El dret de vaga. El dret a plantejar conflictes col·lectius.
  
Tema 47. De l'administració de personal a la direcció de recursos humans. La necessitat d'un canvi en la direcció del component humà. La concepció tradicional. La concepció renovada. Significat del canvi de nom.
  
Tema 48. Objectius de la Direcció de Recursos Humans. ¿Objectius de la direcció de recursos humans o objectius empresarials?. El rendiment operatiu. La supervivència de l'organització. L'adhesió i integració del personal.